Talle beseer ná twee busse in KZN botsArgieffoto: ER24 Minstens 53 mense is Woensdag in die vroeë oggendure beseer tydens ŉ ongeluk tussen twee busse op die N3 naby Ladysmith in KwaZulu-Natal. Russel Meiring, woordvoerder van ER24, het gesê die mense het tussen matige en kritieke beserings opgedoen nadat een bus die ander bus van agter getref het. “Die snelweg moes vir ŉ geruime tyd vir verkeer gesluit word sodat paramedici in ŉ veilige omgewing die beseerdes kon behandel,” het Meiring gesê. “Twee mense het kritieke beserings opgedoen. Al die beseerdes is op die toneel gestabiliseer en na verskeie hospitale, waaronder die Ladysmith-hospitaal, geneem vir verdere behandeling en waarneming.” Die oorsaak van die ongeluk is nog nie bekend nie.